Alueiden komitean päätöslauselma aiheesta "Ydinturvallisuus ja paikallis- ja aluedemokratia"

(98/C 251/06)

ALUEIDEN KOMITEA, joka

ottaa huomioon Göteborgissa 24. 26. kesäkuuta 1997 järjestetyn ydinturvallisuutta ja paikallis- ja aluedemokratiaa käsitelleen eurooppalaisen konferenssin loppujulistuksen,

ottaa huomioon 10. joulukuuta 1997 ja 18. helmikuuta 1998 tekemänsä päätökset antaa valiokunta 4:n "Maankäytön suunnittelu Taajama-asiat Energia Ympäristö" tehtäväksi laatia päätöslauselma Göteborgissa 24. 26. kesäkuuta 1997 järjestetyn ydinturvallisuutta ja paikallis- ja aluedemokratiaa käsitelleen eurooppalaisen konferenssin loppujulistuksesta,

ottaa huomioon valiokunta 4:n joulukuun 12. päivänä 1997 hyväksymän päätöslauselmaluonnoksen (CdR 423/97 rev. 2), jonka esittelijä oli Peter Soulsby,

hyväksyi 13. 14. toukokuuta 1998 pitämässään 23. täysistunnossa (toukokuun 14. päivän kokouksessa) enemmistön äänin seuraavan päätöslauselman.

1. Alueiden komitea on esitettyjen tosiseikkojen perusteella ja ottamatta kantaa sen paremmin ydinenergian puolesta kuin sitä vastaan vakuuttunut siitä, että pelko ympäristösäteilyn vakavista haittavaikutuksista kansanterveydelle on aiheellinen. Säteilyä syntyy ydinonnettomuuden jälkeisestä laskeumasta ja sitä saattaa lisäksi syntyä ydinenergian tuotannosta, ydinjätteiden varastointipäästöistä sekä ydinpolttoaineen käsittelystä ja uudelleen käsittelystä.

2. Alueiden komitea kannattaa ennaltaehkäisyn periaatetta, jonka pitäisi olla päätöksentekoa ohjaava periaate, koska se ottaa huomioon tulevien sukupolvien tarpeet.

3. Alueiden komitea hyväksyy Rion julistuksen ympäristöpäätöksiin osallistumista sekä ympäristötiedottamista vaaralliset aineet mukaan lukien koskevat vaatimukset, joissa todetaan seuraavaa:

"Ympäristökysymykset tulevat käsitellyksi asianmukaisella tavalla, mikäli kaikki asianosaiset kansalaiset pääsevät käsittelemään niitä sopivalla tasolla. Valtioiden tasolla jokaisella tulee olla mahdollisuus saada viranomaisilta niiden hallussa olevaa ympäristötietoa paikallisyhteisöissä vaikuttavat haitalliset aineet ja toiminnat mukaan lukien sekä päästä osallistumaan päätöksentekoprosessiin."

4. Alueiden komitea uskoo, että kansalaisten demokraattista osallistumista ydinlaitosten suunnittelua ja käyttöä koskeviin kysymyksiin on kiireesti vahvistettava, niin että kaikki asianosaiset yhteiskuntaryhmät pääsevät mukaan paikallisella, alueellisella, valtakunnallisella ja kansainvälisellä tasolla. Tähän pääsemiseksi kunnallis- ja alueviranomaisten kanta tulisi ottaa täysin huomioon päätöksentekoprosessissa. Seuraavien vaatimusten on täytyttävä, jotta tämä toteutuisi:

A) Avoimuus

Kaiken ydinlaitosten sijaintia, rakentamista, käyttöä ja purkamista koskevan saatavilla olevan tiedon tulee olla tarkkaa, täsmällistä ja luotettavaa, ja sekä ydinlaitosten käyttäjien että sääntelyviranomaisten on esitettävä tiedot avoimesti niille kunnallis- ja alueviranomaisille, joita asia koskee naapurivaltioiden viranomaiset mukaan lukien, sekä niille tahoille, joihin radioaktiivisen materiaalin kuljettaminen vaikuttaa.

B) Osallistuminen

Paikallisväestön ja kaikkien muiden asianomaisten kansalaisten tulisi saada osallistua ydinlaitosten sijoittamista ja loppusijoituspaikkojen ydinjätehuoltoa koskevaan päätöksentekoon. Kunnallis- tai alueviranomaisilla tulisi olla viimeinen sana päätettäessä esim. siitä, sijoitetaanko laitos paikkakunnalle vai ei. Päätöksen tulee perustua kaikkein vankimpaan saatavilla olevaan tietoon. Voimalaitoksista ja jätteenkäsittelylaitoksista tulee tehdä ympäristövaikutusten arviointi. Asianmukaisesti sovellettuna tämä mahdollistaa yleisötiedotuksen, osallistumisen lisäämisen sekä vaihtoehtojen harkinnan.

C) Taloudellinen tuki

Näitä asioita todellisuudessa tai mahdollisesti käsittelevien viranomaisten tulisi saada valtiovallalta ja/tai ydinlaitoksen käyttäjältä tai käyttäjiltä taloudellista tukea, jotta viranomaiset voivat todella osallistua ydinlaitoksia (tällä ilmauksella tarkoitetaan tässä päätöslauselmassa myös ydinjätteen käsittelyä ja loppusijoituspaikkoja) koskevaan päätöksentekoon.

D) Taloudellinen arvio

Uuden ydinlaitoksen sijoittamisen ja rakentamisen taloudellisia vaikutuksia tulisi arvioida aluetasolla ja laatia alustava kehityssuunnitelma, josta kansalaiset voivat esittää huomioitaan. Nykyisiä ja tulevia laitoksia arvioitaessa mittapuuna tulee käyttää työllisyyttä ja taloudellisia näkökohtia, jolloin pyritään välttämään, ettei teollinen ja yhteiskunnallinen riippuvuus laitoksesta muodostu liian suureksi, mikä puolestaan vaikeuttaa laitoksen sulkemista. Käyttöikänsä loppuvaiheessa olevien ydinvoimaloiden sulkemisen paikkakunnalle ja alueelle aiheuttama taloudellinen haitta on torjuttava esimerkiksi sijoittamalla kyseiselle alueelle uusiutuvia energialähteitä käyttäviä lämpö- tai sähkövoimaloita, jolloin voidaan hyödyntää lämpöydinvoimaloiden henkilökunnan tietämystä ja kokemusta.

5. Alueiden komitea katsoo, että olisi harkittava paikallisten laajapohjaisten, kunnallis- ja alueviranomaisista sekä yhteiskuntaelämän verkostojen edustajista, ydinlaitosten käyttäjistä ja säätelyviranomaisista sekä muista asianosaisista erityisryhmistä, kuten kansalaisten yhdistyksistä, ympäristönsuojelun hyväksi toimivista kansalaisjärjestöistä ja lääketieteilijöistä muodostuvien yhdyselinten perustamista. Ne voisivat muodostaa sopivan foorumin kansalaisosallistumiselle, mikäli ne toimivat riippumattomalta pohjalta. Niiden ensisijaisena tehtävänä tulisi olla ydinlaitosten turvatoimien valvominen, oleellisen tiedon kerääminen, turvallisuuskysymyksistä tiedottaminen yleisölle sekä osallistuminen hätätilanteiden pelastustoimien suunnitteluun.

6. Nämä elimet vastaisivat toimistaan kunnallis- ja alueviranomaisille. Myös demokratian muin keinoin, kuten paikallis-, alue- tai jäsenvaltiotason kansanäänestyksin, väestölle voitaisiin antaa mahdollisuus ilmaista mielipiteensä suunnitelluista tai jo toimivista ydinlaitoksista.

7. Alueiden komitea myöntää, että kansainvälisellä tasolla tiedonsaanti- ja osallistumisoikeutta tulisi toteuttaa Euroopan talouskomission (ECE) () ehdotetun yleissopimuksen puitteissa, ja siihen tulisi liittää kustannuksiltaan alhainen hallinnollinen valitusoikeus. Lisäksi tulee tarjota mahdollisuus vedota korkeampaan oikeusasteeseen.

8. Alueiden komitea katsoo, että Euroopan ydinturvallisuusjärjestöjen toiminnan koordinointia tulisi parantaa. Valituin menetelmin tulisi taata Euroopan neuvoston jäsenvaltioiden ydinlaitosten valvonta ja turvallisuus puolueettomalla ja energiantuottajista täysin riippumattomalla tavalla.

9. Alueiden komitea vahvistaa, että Euroopan unionin ydinpolitiikan tulisi olla sopusoinnussa ympäristö- ja kansanterveyspolitiikan yleisperiaatteiden kanssa ja taata oikeus ympäristötiedon saantiin sitä säätelevää direktiiviä muuttamalla sen varmistamiseksi, että ydinlaitokset kuuluvat direktiivin piiriin, terveyttä ja turvallisuutta koskevat tiedot sisällytetään siihen ja tiedonsaantia koskevia poikkeuksia tiukennetaan ().

10. Alueiden komitea katsoo, että rajanylittävä yhteistyö valtakunnallisten ja alueellisten viranomaisten sekä paikallisten yhteyselimien välillä on välttämätöntä väestön suojelemiseksi ydinvaaroilta ja ydinpäästöjen aiheuttamilta vahingoilta sekä rajaseutujen asukkaiden riittävän tiedonsaannin varmistamiseksi, ja tunnustaa Keski- ja Itä-Euroopan maiden ongelmat, jotka liittyvät vanhentuneiden reaktorien turvallisuuden parantamiseen. Komitea katsoo, että vaikka nykyisin painotetaan teknisiä parannuksia ja ydintoimintaa sääntelevän lainsäädännön kehittämistä, on myös kiireesti kehitettävä demokraattisia osallistumismenettelyjä tulevia energiavaihtoehtoja koskevaa päätöksentekoa varten.

11. Alueiden komitea katsoo, että monet seikoista, jotka liittyvät radioaktiivisen jätteen käsittelyä koskevien ehdotusten pohdintaan ovat monimutkaisia, eikä niitä yleisesti ymmärretä kovin laajasti. Tämän vuoksi komitean mielestä onkin ratkaisevaa, että tärkeimmät asiaan liittyvät tiedot ovat kokonaisuudessaan kansalaisten saatavilla ja että paikallis- ja alueviranomaiset sekä kansalaiset kutsutaan myös mukaan päätöksentekoon. Lisäksi on pyrittävä saamaan kansalaiset luottamaan jätevarastojen ja jätehuolto-ohjelmien turvallisuusperusteisiin.

12. Alueiden komitea myöntää, että tulevaisuuden turvallisuuskysymykset liittyvät ydinlaitosten sulkemiseen ja käytöstä poistamiseen. Kunnallis- ja aluetasolla tämä aiheuttaa mahdollisia turvallisuusriskejä sekä työpaikkojen ja verotulojen menetyksiä ja paikallisen liike-elämän mahdollista taantumista. Näissä oloissa päätöksenteon avoimuusperiaatteen, tiedonsaannin ja kansalaisosallistumisen merkitys korostuu entisestään.

Bryssel, 14. toukokuuta 1998.

Alueiden komitean puheenjohtaja

Manfred DAMMEYER

() Tässä viitataan Euroopan talouskomission yleissopimukseen "Ympäristötiedon saatavuus ja yleisön osallistuminen ympäristöä koskevaan päätöksentekoon", josta mm. Euroopan unionin edustajat parhaillaan neuvottelevat ja joka on määrä allekirjoittaa Environment for Europe -prosessin 4. ministerikokouksessa, joka pidetään kesäkuussa 1998 Århusissa Tanskassa.

() Tässä viitataan direktiiviin 90/313/ETY ympäristöä koskevan tiedon saannin vapaudesta, jota komissio parhaillaan käsittelee sen muuttamista silmällä pitäen.